**Introducere**

1. Echitatea în domeniul fiscal reprezintă un element-cheie al *Planului de acțiune al Comisiei* *pentru o fiscalitate echitabilă și simplificată în sprijinul strategiei de redresare*, adoptat recent[[1]](#footnote-1). Toți cetățenii au obligația de a-și plăti taxele pe care le datorează. Dacă rămân neplătite, autoritățile fiscale trebuie să ia măsuri de recuperare a acestora. Competența autorităților fiscale se limitează însă la teritoriul național. Acestea nu pot întreprinde acțiuni de recuperare în alte state, chiar dacă debitorii fiscali s-au mutat în altă țară sau dețin active în alte țări. Prin urmare, UE a adoptat un act legislativ care permite statelor membre ale UE să își ofere asistență reciprocă pentru recuperarea taxelor și impozitelor lor și pentru alte tipuri de creanțe ale UE, astfel cum sunt definite la articolul 2 din directivă.

Următorul exemplu ilustrează funcționarea asistenței în materie de recuperare: o persoană nu își plătește datoriile fiscale în statul membru A. Persoana se mută în statul membru B, dar deține proprietăți și în statul membru C. În acest caz, autoritățile fiscale din statul membru A le pot cere ajutorul autorităților fiscale din statele membre B și C pentru a recupera taxele și impozitele datorate statului membru A.

În acest mod, asistența reciprocă în materie de recuperare contribuie la asigurarea echității și a nediscriminării în domeniul fiscal: aceasta contribuie la garantarea faptului că toți cetățenii își plătesc taxele și impozitele și la prevenirea fraudei fiscale și a pierderilor bugetare pentru statele membre și pentru UE.

1. Prezentul raport reprezintă **o continuare a Raportului Comisiei COM(2017) 778**[[2]](#footnote-2) din 18 decembrie 2017 către Parlamentul European și Consiliu referitor la funcționarea modalităților stabilite prin Directiva 2010/24/UE[[3]](#footnote-3) a Consiliului din 16 martie 2010 privind asistența reciprocă în materie de recuperare a creanțelor legate de taxe, impozite, drepturi și alte măsuri. Articolul 27 alineatul (3) din directiva menționată prevede că, o dată la cinci ani, Comisia transmite un raport Parlamentului European și Consiliului cu privire la funcționarea mecanismelor instituite prin directivă. Prezentul raport este al doilea raport elaborat în temeiul acestei noi directive și acoperă perioada 2017-2019.
2. În conformitate cu concluziile raportului anterior, **au fost stabilite următoarele acțiuni**:

1) îmbunătățirea colectării de date statistice privind utilizarea asistenței în materie de recuperare a taxelor și impozitelor, în vederea realizării unei evaluări mai detaliate a eficienței și eficacității asistenței reciproce în materie de recuperare, ținând seama de necesitatea de a evita sau de a limita volumul de muncă suplimentar pentru autoritățile fiscale naționale. De asemenea, ar trebui să se acorde o atenție deosebită corespondenței dintre volumul de muncă pentru cererile de asistență primite și resursele administrative alocate în statul membru solicitat;

2) analizarea, la nivelul fiecărui stat membru, a problemelor care împiedică buna funcționare a asistenței reciproce în materie de recuperare, având ca scop formularea de recomandări sau alte acțiuni de abordare a acestor chestiuni;

3) examinarea nevoilor și a modalităților de îmbunătățire a funcționării sistemului de asistență în materie de recuperare la nivelul UE;

4) dezvoltarea gradului de cunoaștere și de conștientizare cu privire la legislația privind asistența reciprocă în materie de recuperare, atât de către autoritățile fiscale naționale, cât și de către contribuabili;

5) examinarea posibilităților și a modalităților de promovare și facilitare a asistenței în materie de recuperare cu țările terțe, ținând seama de competența și de prioritățile UE.

1. În ceea ce privește primele trei puncte de acțiune, grupul proiectului Fiscalis 110, la care au participat 13 state membre[[4]](#footnote-4), a efectuat o analiză suplimentară. De asemenea, au fost colectate date de la celelalte state membre, în special în ceea ce privește aspectele problematice întâlnite la nivel național.
2. Prezentul raport prezintă acțiunile de monitorizare și conține o serie de recomandări pentru îmbunătățiri suplimentare.

**1. Primul punct de acțiune: îmbunătățirea și automatizarea colectării de date statistice**

1. **Sumele recuperate** raportate de statele membre solicitante și de statele membre solicitate indică unele diferențe în perioada 2017-2019.

*Tabelul 1: prezentarea generală a sumelor recuperate (2017-2019):*

|  |  |  |
| --- | --- | --- |
|  | Recuperate la cererea altor state membre, înainte de deducerea costurilor proprii (raportate de statele membre solicitate) | Recuperate prin intermediul cererilor adresate altor state membre (raportate de statele membre solicitante) |
|  | *în EUR* | *în EUR* |
| 2017 | 103 536 690 | 159 544 517 |
| 2018 | 86 099 511 | 127 517 949 |
| 2019 | 93 304 732 | 106 391 930 |

Datele de mai sus indică faptul că, în perioada de trei ani menționată, au fost recuperate între 283 de milioane EUR și 393 de milioane EUR.

Sumele din coloanele din stânga și din dreapta ale tabelului de mai sus nu trebuie să corespundă exact. Sumele din coloana din stânga se referă la sumele recuperate înainte de deducerea costurilor suportate de statul membru solicitat (ceea ce ar conduce, în mod normal, la o sumă mai mare în coloana din stânga), iar unele datorii pot fi plătite direct statului membru solicitant (ceea ce conduce la o sumă mai mare în coloana din dreapta). Cu toate acestea, discrepanțele dintre coloane sunt semnificative, în special în 2017, deși diferențele dintre sumele raportate scad de la an la an. Indiferent de această îmbunătățire, acest lucru ridică semne de întrebare cu privire la exactitatea acestor statistici.

Pot fi identificate, de asemenea, discrepanțe în ceea ce privește numărul de cereri de asistență raportate de statele membre (pentru mai multe informații referitoare la numărul de cereri de asistență, a se vedea secțiunea 1.1. din documentul de lucru al serviciilor Comisiei care însoțește prezentul raport).

1. Trecerea la o **colectare automată de date statistice** va contribui la **îmbunătățirea fiabilității** datelor statistice raportate de statele membre. Aceasta va reduce, de asemenea, sarcina administrativă pentru statele membre.
2. În plus, o colectare automată a statisticilor va permite statelor membre să colecteze **informații mai relevante** cu privire la performanța lor reală în ceea ce privește asistența în materie de recuperare a taxelor și impozitelor.

Grupul de experți în materie de recuperare a discutat deja posibilitatea ca statele membre să extindă colectarea de date statistice – în mod automat – la următoarele elemente:

* tipul de răspunsuri la cererile de recuperare, indicând utilitatea cererii și șansele de a obține recuperarea;
* numărul situațiilor în care cererile sunt revizuite de statul membru solicitant în urma corecțiilor, a litigiilor, a plăților (parțiale) etc.;
* promptitudinea confirmării de primire a cererilor de asistență și promptitudinea primelor răspunsuri la cererile de asistență;
* numărul de cereri de recuperare referitoare la rambursările de TVA care trebuie efectuate de statul solicitat (în cazul în care acțiunea solicitată statului respectiv se limitează la sechestrarea sumei reprezentând rambursarea de TVA în cauză).

Comisia estimează că aceste informații suplimentare vor contribui la îmbunătățirea evaluării activității și la o mai bună ilustrare a eforturilor depuse de statele membre solicitate și solicitante.

1. Colectarea automată a datelor statistice de mai sus necesită o serie de noi evoluții în domeniul informatic. În mod normal, acestea ar trebui să fie finalizate în 2021, astfel încât colectarea automată a acestor statistici să poată fi aplicată în totalitate de către statele membre în ceea ce privește cererile și răspunsurile trimise începând cu anul 2022.

**2. Al doilea punct de acțiune: îmbunătățirea legislației și a practicilor la nivel național**

1. Există diferite situații în care recuperarea și executarea cererilor de asistență în materie de recuperare ar trebui îmbunătățite la nivel național:

1a) **cazuri în care nu s-a primit niciun răspuns**, ceea ce indică o lipsă clară de cooperare. Printre acestea se numără cazurile în care autoritățile solicitate nu confirmă primirea cererii de asistență sau nu furnizează răspunsuri suplimentare la cerere.

Aceste situații afectează încrederea reciprocă, un aspect fundamental în asistența în materie de recuperare a taxelor și impozitelor;

1b) alte situații de lipsă de cooperare, cauzate de **probleme de insuficiență sau neclaritate a informării și comunicării**. Printreacestea se numără situațiile în care autoritățile solicitante nu furnizează informații clare cu privire la cererea lor (de exemplu, o justificare insuficientă sau lipsa unei justificări pentru o cerere de recuperare a unei creanțe vechi; neexplicarea informațiilor pe care se bazează cererea, deși aceste informații ar fi utile pentru executarea cererii) sau în cazul în care autoritățile solicitate nu furnizează informații clare cu privire la acțiunile întreprinse în statul membru solicitat și/sau la problemele care împiedică sau îngreunează executarea cererii de asistență.

Aceste situații afectează eficacitatea și eficiența asistenței în materie de recuperare a taxelor și impozitelor. Solicitările și răspunsurile neclare generează o sarcină administrativă suplimentară inutilă pentru autoritățile în cauză. Incertitudinea împiedică, de asemenea, deciziile statului membru solicitant de a întreprinde acțiuni suplimentare (de exemplu, acțiuni de inițiere a procedurilor de insolvență sau acțiuni de întrerupere sau suspendare a termenului de prescripție);

2a) **punerea incorectă în aplicare a Directivei privind recuperarea creanțelor**: situațiile în care Directiva 2010/24 nu este transpusă în mod corect în legislația și/sau practica administrativă a statului membru solicitat sau situațiile legate de o interpretare greșită a directivei (a se vedea secțiunile 2.2.1.-2.2.4. din documentul de lucru al serviciilor Comisiei care însoțește prezentul raport).

Aceste situații reprezintă un obstacol important în calea bunei funcționări a sistemului de asistență în materie de recuperare. Ele creează confuzie inutilă, ceea ce duce uneori la alte interpretări greșite și la neînțelegeri reciproce;

2b) **legislație sau practică națională insuficientă**: situațiile în care cadrul juridic sau practica din statul membru solicitat nu este adecvată pentru a oferi asistență în materie de recuperare altor state membre (a se vedea secțiunea 2.2.5 din documentul de lucru al serviciilor Comisiei care însoțește prezentul raport).

În cazul în care legislația sau practica națională nu este suficient de dezvoltată și adaptată la nevoile asistenței în materie de recuperare la nivel internațional, asistența în materie de recuperare nu poate funcționa în mod corespunzător. Astfel de situații pot fi, direct sau indirect, discriminatorii și pot avea consecințe negative asupra colectării taxelor și impozitelor și asupra funcționării pieței interne.

1. În general, se poate concluziona că statele membre trebuie să dezvolte o infrastructură informatică și să aloce resurse umane suficiente pentru a trata cererile de asistență în materie de recuperare primite și că trebuie elaborate norme și practici administrative la nivel național, în vederea furnizării unei asistențe active și eficace în materie de recuperare.
2. Comisia intenționează să monitorizeze îndeaproape problemele semnalate. Toate statele membre în cauză au fost invitate să prezinte observații și, după caz, să își prezinte acțiunile de monitorizare. Evaluarea de către Comisie a acestor probleme este în curs de desfășurare, ceea ce poate implica, în unele cazuri, inițierea unor proceduri de constatare a neîndeplinirii obligațiilor în situații de punere incorectă în aplicare a Directivei privind recuperarea creanțelor.

**3. Al treilea punct de acțiune: îmbunătățirea funcționării asistenței în materie de recuperare la nivelul UE**

1. Raportul COM(2017) 778 al Comisiei a concluzionat că poate fi analizată posibilitatea de a îmbunătăți diverse aspecte juridice și tehnice ale funcționării sistemului UE de asistență în materie de recuperare a taxelor și impozitelor (a se vedea secțiunea 4.3 din raportul menționat).
2. Unele idei de îmbunătățire a cadrului UE au fost prezentate de statele membre în contextul evaluării care a avut loc în 2017[[5]](#footnote-5). Grupul proiectului Fiscalis 110 a efectuat o analiză suplimentară a unei serii de propuneri de îmbunătățire a eficienței mecanismelor de asistență în materie de recuperare. Prezentarea generală de mai jos ilustrează principalele elemente.
3. O preocupare majoră se referă la **schimbul de informații**. Acest lucru ar putea fi îmbunătățit, printre altele, prin:

– permiterea unei mai mari flexibilități în ceea ce privește utilizarea formularului de cerere pentru schimbul de informații;

– extinderea schimbului de informații fără cerere și accesul rapid la informații.

1. În trecut, asistența în materie de recuperare era acordată numai pentru taxele și impozitele care existau în ambele state membre în cauză. Această **abordare în oglindă** a fost abandonată în 2010, când Directiva 2010/24 a extins domeniul de aplicare la creanțele legate de „toate taxele, impozitele și drepturile de orice fel”. Abordarea în oglindă – care necesită o similitudine între taxele și impozitele statului membru solicitant și ale statului membru solicitat – a fost totuși menținută pentru următoarele elemente:

– la executarea unei cereri de **recuperare sau de măsuri asigurătorii**, statul membru solicitat trebuie să facă uz de prerogativele conferite și de procedurile instituite care se aplică creanțelor cu privire la aceleași taxe, impozite sau drepturi sau, în absența acestora, cu privire la taxe, impozite sau drepturi similare (impozitul pe profit fiind o opțiune alternativă) [articolul 13 alineatul (1) din Directiva 2010/24];

– la trimiterea unor cereri de asistență, statele membre trebuie să țină seama de repartizarea internă a competențelor în statele membre solicitate pentru recuperarea categoriilor specifice de taxe și impozite pentru care se solicită asistență în materie de recuperare. Prin urmare, a fost instituit un **sistem de 13 cutii poștale**, a căror utilizare poate fi diferită de la un stat membru la altul, în funcție de repartizarea internă a competențelor în statele membre pentru categoriile specifice de taxe și impozite;

– atunci când se aplică **suspendarea, întreruperea sau prelungirea termenului de prescripție**, întrucât articolul 19 alineatul (2) din Directiva 2010/24 ia în considerare dacă un efect corespunzător este prevăzut în actele cu putere de lege din ambele state membre.

1. **Ar trebui avută în vedere simplificarea normelor de mai sus**, cel puțin în mod opțional. Acest lucru ar facilita o posibilă extindere (opțională) a domeniului de aplicare la alte creanțe publice pentru care nu există în prezent niciun cadru privind asistența în materie de recuperare. Mai multe state membre au pledat într-adevăr, în repetate rânduri, pentru o extindere suplimentară a domeniului de aplicare al asistenței în materie de recuperare la alte creanțe publice pentru care nu există în prezent niciun alt temei juridic.
2. De asemenea, ar trebui să se acorde atenție modalităților de abordare a **digitalizării tranzacțiilor și a activelor**, care agravează problemele de recuperare existente, cum ar fi:

– probleme legate de sechestrarea conturilor bancare electronice și a criptomonedelor;

– dificultăți în recuperarea taxelor și impozitelor datorate de persoanele impozabile stabilite în alte țări decât țările în care își desfășoară activitatea (în special în cazul comerțului electronic). În acest sens, ar trebui să se acorde mai multă atenție aspectelor legate de recuperare (asistență) atunci când se elaborează o nouă legislație fiscală.

1. Comisia intenționează să poarte în continuare discuții cu statele membre pentru a efectua o analiză aprofundată a posibilităților și a necesității de a consolida și facilita cadrul de asistență în materie de recuperare.
2. Cu toate acestea, orice evoluție viitoare ar trebui să țină seama pe deplin de necesitatea de a proteja drepturile debitorilor fiscali. Numărul tot mai mare de întrebări preliminare adresate Curții de Justiție a Uniunii Europene confirmă faptul că asistența în materie de recuperare în temeiul Directivei 2010/24 – la fel ca asistența în materie de recuperare în temeiul oricărui alt acord – trebuie să respecte drepturile debitorilor fiscali, în special dreptul acestora la apărare.

**4. Al patrulea punct de acțiune: dezvoltarea gradului de cunoaștere și de conștientizare cu privire la normele de asistență reciprocă în materie de recuperare**

1. Una dintre concluziile raportului de evaluare al Comisiei COM(2017) 778 a făcut referire la necesitatea de a dezvolta gradul de cunoaștere și de conștientizare cu privire la legislația privind asistența reciprocă în materie de recuperare[[6]](#footnote-6). Se pare că problemele legate de asistența reciprocă în materie de recuperare rezultă adesea dintr-o lipsă de înțelegere a normelor prevăzute de Directiva 2010/24. În plus, acțiunile de sensibilizare sunt necesare nu numai la nivelul autorităților fiscale naționale, ci și la nivelul contribuabililor.
2. La nivelul UE, au fost deja organizate o serie de **evenimente de formare**[[7]](#footnote-7). Comisia intenționează să organizeze programe mai regulate și mai sistematice de formare în cadrul programului Fiscalis, pentru a contribui la o înțelegere comună și la conștientizarea posibilităților de asistență în materie de recuperare în cadrul UE.

Aceste activități de formare trebuie, de asemenea, să acorde atenție **impactului tot mai mare al evoluției jurisprudenței** în domeniul recuperării impozitelor și al asistenței în materie de recuperare.

1. În plus, se așteaptă ca fiecare stat membru **să facă schimb de informații cu alte state membre cu privire la legislația și practicile sale naționale**. Aceste informații sunt importante pentru autoritățile fiscale din alte state membre care doresc să verifice posibilitățile de asistență în materie de recuperare din alte țări. Unele informații naționale sunt deja disponibile în baza de date comună CIRCABC. Comisia va institui o acțiune coordonată, invitând statele membre să actualizeze și să extindă aceste informații naționale.
2. Statele membre vor fi, de asemenea, invitate **să sensibilizeze contribuabilii** cu privire la posibilitățile și consecințele asistenței transfrontaliere în materie de recuperare a taxelor și impozitelor.

**5. Al cincilea punct de acțiune: examinarea posibilităților și a modalităților de promovare și facilitare a asistenței în materie de recuperare cu țările terțe**

1. În 2018, Uniunea Europeană a semnat primul său **acord bilateral** privind cooperarea administrativă, combaterea fraudei fiscale și recuperarea creanțelor în domeniul TVA cu o țară terță: **Regatul Norvegiei**[[8]](#footnote-8).

Acordul UE-Norvegia permite statelor membre și Norvegiei să utilizeze formularele electronice inclusiv pentru asistența în materie de recuperare în ceea ce privește alte taxe și impozite decât TVA[[9]](#footnote-9). Mai multe state membre și-au exprimat interesul pentru utilizarea acestei posibilități. Acest lucru ar fi util, având în vedere traducerea automată a formularelor-tip[[10]](#footnote-10), care permit informarea persoanelor interesate în limba oficială a statului solicitat[[11]](#footnote-11). Norvegia a precizat că evaluarea utilizării extinse a formularelor electronice va fi efectuată până la sfârșitul anului 2020.

1. În concluziile din 5 decembrie 2019[[12]](#footnote-12), Consiliul Uniunii Europene a recunoscut că Acordul UE-Norvegia reprezintă un pas important în schimbul de informații fiscale cu țările terțe. Acesta a subliniat importanța unei astfel de cooperări între statele membre ale Uniunii Europene și țările terțe în lupta împotriva fraudei fiscale și a invitat Comisia să examineze posibilitățile de încheiere a unor **noi acorduri privind asistența reciprocă în materie de TVA și recuperare cu alte țări terțe**.

Acordurile de cooperare administrativă cu țările terțe, în special pentru combaterea fraudei fiscale legate de comerțul electronic, fac parte din inițiativele prezentate în Planul de acțiune al Comisiei pentru o fiscalitate echitabilă și simplificată în sprijinul strategiei de redresare, adoptat recent[[13]](#footnote-13).

1. În acordul de retragere[[14]](#footnote-14) au fost incluse dispoziții privind asistența în materie de recuperare, care mențin posibilitatea de a utiliza cadrul actual pentru **asistența în curs în materie de recuperare cu Regatul Unit**.

Consiliul Uniunii Europene a autorizat, de asemenea, Comisia Europeană să inițieze negocieri pentru un nou parteneriat cu Regatul Unit[[15]](#footnote-15). Parteneriatul avut în vedere se referă, printre altele, la cooperarea administrativă și asistența reciprocă în domeniul vamal și al taxei pe valoarea adăugată (TVA), inclusiv în ceea ce privește schimbul de informații în vederea combaterii fraudei vamale și a fraudei în materie de TVA, precum și asistența reciprocă pentru recuperarea creanțelor legate de impozite și taxe, astfel cum se menționează în directivele de negociere[[16]](#footnote-16).

1. Începând din 2019, **formularele electronice de cerere de asistență în materie de recuperare** (în format Java[[17]](#footnote-17)) sunt **disponibile pentru a fi utilizate cu țările terțe**. Atunci când aceste formulare au fost elaborate inițial, ele au fost într-adevăr concepute astfel încât să poată fi utilizate cu alte țări terțe.

Poate fi avută în vedere, de asemenea, o cooperare cu țările terțe pentru revizuirea formularelor actuale ale UE de cerere de asistență în materie de recuperare a taxelor și impozitelor.

1. În cele din urmă, Grupul de experți al UE în materie de recuperare a sugerat elaborarea unui **model de memorandum de înțelegere la nivelul UE** pentru acordurile bilaterale cu țările terțe. Pe baza schimbului de bune practici, acest model ar putea fi utilizat de statele membre pentru organizarea asistenței în materie de recuperare cu țările terțe, în vederea simplificării punerii în aplicare a acestor acorduri.

**6. Concluzii generale și recomandări**

1. **Colectarea automată de date statistice** va contribui la îmbunătățirea exactității acestor statistici și la reducerea sarcinii administrative pentru statele membre.

Statele membre sunt invitate să utilizeze în mod eficace colectarea automată de date statistice și să includă datele colectate suplimentar în rapoartele lor anuale către Comisie.

1. Deși sumele recuperate sunt considerabile, problemele raportate indică faptul că există preocupări/îndoieli cu privire la disponibilitatea sau capacitatea unor state membre de a furniza asistență în materie de recuperare. Statele membre au obligația legală de **a sprijini alte state membre** în ceea ce privește recuperarea creanțelor fiscale, prin urmare trebuie luate măsuri adecvate la nivel național în vederea îndeplinirii acestei cerințe.
2. Ar trebui să se întreprindă acțiuni corespunzătoare în urma fiecărei cereri de asistență, iar timpul de prelucrare ar trebui redus substanțial. Statele membre ar trebui să aloce **resurse umane, infrastructură informatică și instrumente informatice suficiente** pentru asistența în materie de recuperare a taxelor și impozitelor, astfel încât să își îndeplinească obligațiile de asistență și să gestioneze volumul tot mai mare de cereri de asistență. **Normele și practicile administrative naționale trebuie elaborate** astfel încât autoritățile responsabile pentru recuperarea taxelor și impozitelor să poată oferi o astfel de asistență.

Statele membre sunt invitate să organizeze controale interne pentru a se asigura că cererile de asistență sunt executate în mod eficace și că autoritățile solicitate furnizează informații clare, în timp util, autorităților solicitante cu privire la executarea cererilor de asistență.

Autoritățile fiscale sunt invitate să semnaleze situațiile de nerespectare a normelor privind asistența în materie de recuperare către nivelul corespunzător din statele membre, iar statele membre sunt invitate să transmită aceste probleme (într-o etapă incipientă) altor state membre și Comisiei, astfel încât problemele persistente în relațiile cu alte state membre să poată fi abordate într-un mod mai proactiv și mai eficace.

1. **Cadrul UE privind asistența în materie de recuperare a taxelor și impozitelor se confruntă cu o serie de provocări**: instrumentele de solicitare și de acordare a asistenței în materie de recuperare trebuie adaptate la nevoia tot mai mare de asistență în materie de recuperare, la noile evoluții economice și tehnologice și la evoluțiile juridice, în special în ceea ce privește respectarea drepturilor debitorilor fiscali.
2. Nevoia de **a spori gradul de cunoaștere și de conștientizare** cu privire la cadrul UE privind asistența în materie de recuperare a taxelor și impozitelor reprezintă o problemă importantă. Au fost luate măsuri pentru sporirea gradului de cunoaștere și de conștientizare, dar sunt necesare acțiuni suplimentare.
3. Statele membre sunt invitate să coopereze cu Comisia pentru a pune în aplicare aceste acțiuni, în mod proactiv și într-un spirit european pozitiv.
1. Acțiunea 14 din acest plan de acțiune, <https://ec.europa.eu/taxation_customs/sites/taxation/files/2020_tax_package_tax_action_plan_en.pdf>. [↑](#footnote-ref-1)
2. Raport al Comisiei către Parlamentul European și Consiliu referitor la funcționarea modalităților stabilite prin Directiva 2010/24/UE a Consiliului din 16 martie 2010 privind asistența reciprocă în materie de recuperare a creanțelor legate de taxe, impozite, drepturi și alte măsuri. [↑](#footnote-ref-2)
3. Directiva 2010/24/UE a Consiliului din 16 martie 2010 privind asistența reciprocă în materie de recuperare a creanțelor legate de taxe, impozite, drepturi și alte măsuri (*JO* L 84/1 din 31 martie 2010). [↑](#footnote-ref-3)
4. Statele membre reprezentate în grupul proiectului Fiscalis 110: Austria, Bulgaria, Estonia, Finlanda, Germania, Grecia, Lituania, Polonia, România, Slovenia, Slovacia, Spania, Ungaria. [↑](#footnote-ref-4)
5. A se vedea documentul de lucru al serviciilor Comisiei SWD(2017) 461 din 18 decembrie 2017 care însoțește Raportul COM(2017) 778 al Comisiei, nr. 6.3.2. [↑](#footnote-ref-5)
6. Raport al Comisiei către Parlamentul European și Consiliu referitor la funcționarea modalităților stabilite prin Directiva 2010/24/UE a Consiliului din 16 martie 2010 privind asistența reciprocă în materie de recuperare a creanțelor legate de taxe, impozite, drepturi și alte măsuri. [↑](#footnote-ref-6)
7. Atelierele Fiscalis privind utilizarea formularelor electronice pentru recuperare în cadrul aplicației centrale (12-13 aprilie 2018 și 19-20 aprilie 2018) și un atelier de formare pentru autoritățile norvegiene responsabile pentru recuperarea taxelor și impozitelor, în urma adoptării acordului UE-Norvegia privind cooperarea administrativă și asistența în materie de recuperare a taxelor și impozitelor în domeniul TVA (25-27 septembrie 2018). [↑](#footnote-ref-7)
8. JO L 195/1 din 1 august 2018. Acordul respectiv a intrat în vigoare la 1 septembrie 2018. [↑](#footnote-ref-8)
9. Articolul 40 alineatul (4) din acord. [↑](#footnote-ref-9)
10. În special formularul-tip pentru notificare și instrumentul uniform care permite executarea. [↑](#footnote-ref-10)
11. Obligația de a informa persoana interesată într-o anumită limbă a fost confirmată de jurisprudența Curții de Justiție a UE (cauza C-233/08, *Kyrian* și cauza C-34/17, *Donnellan*). [↑](#footnote-ref-11)
12. Punctul 15 din Concluziile Consiliului 14682/19 din 5 decembrie 2019 privind Raportul special nr. 12/2019 al Curții de Conturi Europene, intitulat „*Comerțul electronic: multe dintre provocările pe care le prezintă colectarea TVA-ului și a taxelor vamale nu au fost încă soluționate*”. [↑](#footnote-ref-12)
13. Acțiunea 14 din acest plan de acțiune, <https://ec.europa.eu/taxation_customs/sites/taxation/files/2020_tax_package_tax_action_plan_en.pdf>. [↑](#footnote-ref-13)
14. Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, JO C 384I, 12.11.2019, p. 1. [↑](#footnote-ref-14)
15. <https://www.consilium.europa.eu/media/42737/st05870-en20.pdf>. [↑](#footnote-ref-15)
16. <https://www.consilium.europa.eu/media/42736/st05870-ad01re03-en20.pdf>. [↑](#footnote-ref-16)
17. În ceea ce privește formularele electronice din aplicația centrală (eFCA), s-a observat că acestea ar necesita o conexiune informatică și sprijin din partea Comisiei și ar presupune o contribuție financiară din partea țărilor participante, ceea ce necesită încheierea unui acord internațional (cum este cazul Norvegiei). [↑](#footnote-ref-17)